Worcester F 80 Distinctiones

70 Facere debet homo

Facere debet homo aliqua pertinacia ad seipsum, aut ad proximum, aut ad Deum. Prima sunt tria quia primo debet homo facere luctum pro peccatis in contricione, sicut fetus cum delicacione concipitur non tamen sine luctu egreditur sicut de peccato.

¶ Dolor est sensus diuisionis impaciens. Et quanto diuisum melius tanto dolor melior, Jer. 6[:26]: *Fac tibi luctum*, quasi *vnigenitum*. Sed heu quia multi sicut frenetici letantur laborando ad mortem, Prou. 2[:14]: *Letantur cum malefecerint*.

¶ Secundo debet facere iudicium pro peccatis in confessione, infirmatus narrat medico morbum suum et circumstancias, Mich. 6[:8]: *Indicabo tibi, o homo, quid sit bonum, et quid Dominus requirit a te, vtique facere iudicium*. De teipso et misericordiam cum proximo. Nam euacuat nauta nauem vt saluetur, gulosus vomit vt saluetur, sic peccator confitetur, Eccli. 3[:2]: *Iudicium patris audite filii, et sic facite* vt salueri. Sed heu quia Jer. 8[:6] dicitur, *Nemo quod bonum est loquitur*, nemo *qui agat penitenciam[[1]](#footnote-1) super peccato*, scilicet, *dicens, quid feci*? Exemplum de lupo cuius anhelitus arefecit os pastoris. Sic emendam delictorum in satisfaccione, sicut exuberans fructus vnius aliquem mitigat dominum iratum pro defectu preteritorum. Sic conuersio ad faciendum bonum mitigat Dominum, Matt. 3[:7]: Gemmina *viperarum*, id est, vi pariencium, quid *demonstravit*

/fol. 236ra/

*vobis fugere a ventura ira*, etc. Multi sunt qui faciunt iudicium in confessione, sed non iusticiam in satisfaccione contra quos, Psal. [118:121]: *Feci iudicium et iusticiam*. Vnde conqueritur Dominus, Ysai. 5[:2]: *Expectaui vt faceret vuas, et fecit labruscas*.

¶ Item tria debet homo facere pertinencia ad proximum. Primo misericordiam egeno ipsum sustentando aliequi *iudicium sine misericordia* fiet *illi qui non fecit misericordiam* cum proximo, Jac. 2[:13]. Legitur de quibusdam animalibus rapacibus de preda sua sustentant debilia sue speciei si infirmentur aut si senescant. Sed quanto plus hoc congruit hominibus, Eccli. 29[:1]: *Qui facit misericordiam feneratur* Domino. Augustinus, da minimum et accipe celum, Luc. 10[:36-37]: *Quis videtur proximus fuisse illi, qui incidit in latrones* et sequitur *qui fecit misericordiam cum illo.* Sed heu quia Jer. 4[:22]: *Sapientes sunt vt faciant mala*, scilicet, in acquirendo, *bene autem facere* non nouerunt, scilicet, in distribuendo vel quia non dant, vel quia non pauperibus, vel quia sinistra intencione dant.

¶ Secundo spoliato iusticiam suam restituendo, alioquin non dimittitur peccatum nisi restituatur ablatum, Psal. [105:3]: *Beati qui custodiunt iudicium, et faciunt iustitiam*. Ysai. 56[:1]: *Custodite iudicium*, interius considerando, *et facite iusticiam*, in exequendo. Nam sicut inter canes oritur rixa ex eo quo vnus capit quod est alterius. Sic inter homines controuersia quam debet iusticia sedare. Sed heu non faciunt hodie secundum Psal. [145:7]: *Iudicium iniuriam patientibus*. Sed iniuriam facientibus cum eis magis competat, deest illud, Psal. [105:6]: *Peccauimus cum patribus nostris; injuste egimus*, etc.

¶ Tercio ignaro noticiam noticiam ipsum instruendo sicut terra cibum aqua potum, aer lucem, ignis calorem. Sic sapiens veritatis noticiam que cibat potat illuminat et inflammat, Ysai. 38[:19]: *Pater* filio *notam* faciat *veritatem* suam. [1] Tim. 4[:16]: *Attende tibi, et doctrine*, etc. Hec enim faciens et teipsum sal et illos. Sed heu quia multi sunt sicut candela alios illuminans et se ipsam consumens, Matt. 23[:2]: *Super cathedram Moysy sederunt scribe*, etc. Docent paupertatem, sed nolunt esse pauveres, docent humilitatem et elati sunt, Act. 1[:1]: *Cepit Jesus facere et docere*.

¶ Item tria debet homo facere pertinencia ad Deum. Primo mandata eius implere ad quod nos mouet documentum beatae virginis nostre aduocate, Joan. 2[:5]: *Quodcumque dixerit vobis, facite*.

¶ Secundo promissum

/fol. 236rb/

diuini amoris, Joan. 15[:14]: *Vos amici mei estis, si feceritis*. Sed heu quia Judic, 2[:17] dicitur, *Audientes mandata Dei, omnia fecere contraria*. Luc. 6[:46]: *Quid vocatis me Domine, Domine, et non facitis que dico*.

¶ Tercio debet homo orationes multitudinis sicut pauper ad ostium diuitis. Nam omnes peccauerunt et egent gloriam Dei. Iccirco orandum est 2 Macc. 1[:23]: *Orationem faciebant sacerdotes, dum consummaretur sacrificium*, etc. Gen. 35[:2]: *Abicite deos alienos que in medio vestri sunt et* facite. Sed heu quia magis impletum est hodie, [Matt. 21:13]: *Domus mea domus orationis* est, *vos autem fecistis illam speluncam latronum*. Nam plus propter sustentacionem corporalem quam propter deuocionem spiritualem frequentatur.

¶ Secundo debet intencionem ad Deum dirigere, Ysai. 38[:3]: *Obsecro, Domine, memento, quomodo ambulauerim*, etc. Jer. 7[:3]: Bonos *facite* gressus vestros *et studia*, [1] Cor. 10[:31]: *Omnia in gloriam Dei facite*. Sed heu quia[[2]](#footnote-2) Matt. 23[:5]: *Omnia opera sua faciunt* *ut videantur ab hominibus,* etc. *Non omnis qui dicit mihi, Domine, Domine, intrabit in regnum celorum: sed qui facit,* etc. Matt. 7[:21]. Vulgariter dicitur qui bene facit bene habebit. Vnde Jac. 1[:25]: *Factor operis: beatus in facto suo erit*. Vnde, sicut non sufficit promittere nisi assit soluere sic nec dicere nisi assit facere maxime in diuinis mandatis. Vnde dicitur hic, [Matt. 7:21]: *Non omnis* vir*.* Nota triplex bonum verbi, facti, premii. Primum est eloquencie, sed deficiens. Secundum est obediencie, et sufficiens. Tercium glorie, et illud perficiens. Primum bonum ostenditur deficiens in duobus. Primo quo ad simulacionem virtutis quia in verbo tantum consistit et non in facto. Vnde dixerunt fatue virgines, [Matt. 25:11]: *Domine, domine, aperi nobis*. Quod si dixissent ter, Domine, scilicet, corde, ore, opere, apperuisset eis. Secundo quo ad dampnositatem simulacionis quia, [Matt. 7:21]: *Non intrabit in regnum celorum*, Matt. 23[:13]: *Ve vobis* scribis*, et pharisaei* ypocrites*, quia clauditis*.Tercio, tangitur bonum sufficiens ibi, [Matt. 7:21]: *Sed qui facit voluntatem [Patris]*. Ideo Psal. [102:21]: *Benedicite Domino, omnes virtutes ejus; qui facitis voluntatem [ejus]*. Tercio, bonum perficiens ibi ipse intrabis, Matt. 25[:34]: *Venite benedicti Patris mei*.

1. penitenciam ] *add.* pro. [↑](#footnote-ref-1)
2. quia ] *add*. ~~facite~~. [↑](#footnote-ref-2)